[Foto’s en video] Meer oor Mej. SA 2017Demi-Leigh Nel-Peters tydens Sondagaand se geleentheid. Foto: Via @Official_MissSA / Twitter Die Suid-Afrikaanse skoonheid Demi-Leigh Nel-Peters (21) van Sedgefield in die Wes-Kaap is Sondagaand as die 59ste Mej. SA gekroon. Demi-Leigh, ŉ oudstudent aan die Noordwes-Universiteit se Potchefstroomkampus, het ook in 2015 die Mej. Varsitybeker-kroon gedra. Sy het in 2016 ŉ graad in BCom (Besigheidsbestuur en Entrepreneurskap) aan dié universiteit voltooi. Die skoonheid het Sondag in ŉ verklaring gesê dit was nog altyd een van haar grootste ideale om die Mej. SA-kroon te dra. “As jong dogtertjie het ek na Mej. SA gekyk en gehoop dat ek eendag self op daardie einste verhoog sal kan loop. Vanaand is my droom bewaarheid,” het sy gesê. Sy het tydens haar aanvaardingstoespraak die harte van duisende gesteel ná haar belofte om Suid-Afrika se mense te dien en ŉ positiewe rol te as Mej. SA te vervul. “Ek beloof om die volgende 365 dae deur te bring deur die mense van Suid-Afrika te dien, om ŉ stem te wees vir diegene wat bang is of nie self ŉ platform het nie en om die hele land te verteenwoordig. Ek beloof om te luister, om altyd daar te wees, om te help waar ek kan en om raak te sien dat ons almal gehoor en erken wil word,” het sy gesê. Die NWU het Sondag in ŉ verklaring gesê die universiteit beplan om haar binnekort na die Potchefstroomkampus te nooi om saam met haar dié prestasie te vier. Adé van Heerden (25) is Sondagaand as die eerste prinses gekroon en sal Demi-Leigh verteenwoordig as sy nie beskikbaar is nie. Boipelo Mabe (23) is as tweede prinses aangewys. Benewens die topskoonheidstitel, het Demi-Leigh ŉ kontantprys van R1 miljoen gewen. Sy kry ook ŉ nuwe motor, ŉ oorsese vakansie en ander pryse ter waarde van meer as R2 miljoen. https://youtu.be/gopQJf5Hcac